V. Veteška, podpredseda NR SR: (2005-05-17):
Pani poslankyne, páni poslanci, podľa schváleného programu by mal teraz nasledovať návrh novely zákona o držaní psov (tlač 1082). Rád by som vás informoval, že pán poslanec Galbavý za skupinu poslancov písomne oznámil, že uvedený návrh zákona berie späť, čiže nebudeme ho prerokúvať a zároveň pán poslanec Galbavý písomne oznámil, že berie späť aj návrh zákona o koncesionárskych poplatkoch (tlač 1144). Ide o bod č. 51. To znamená, že ani o tomto nebudeme pokračovať. Teraz pristúpime k prvému čítaniu o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov . Návrh zákona ste dostali ako tlač 1088. Návrh na jeho pridelenie výborom máte v rozhodnutí č. 1095. Dávam slovo pánovi poslancovi Ladislavovi Polkovi, aby za skupinu poslancov návrh zákona uviedol. L. Polka, poslanec: Ďakujem pekne, pán podpredseda. Vážené dámy, vážení páni, dovoľte mi, aby som v mene, skôr by som povedal skupinky poslancov predniesol časť dôvodovej správy, aby som bol veľmi stručný a šetril váš vzácny čas. Dňa 1. marca 2005 nadobudol účinnosť zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov. Účelom tohto zákona bolo a je upraviť podmienky prevádzky cestných vozidiel a zvláštnych vozidiel v premávke na pozemných komunikáciách. Týmto zákonom sa súčasne do právneho poriadku Slovenskej republiky prebrali smernice uvedené v prílohe č. 2 k tomuto zákonu. Okrem iných sa to vzťahuje na smernicu Rady č. 96/96 Európskych spoločenstiev z 20. decembra 1996 o aproximácii právnych predpisov členských štátov týkajúcich sa testov spôsobilosti motorových vozidiel a ich prípojných vozidiel. Zákonom bola s účinnosťou od 1. marca 2005 zavedená aj povinnosť prevádzkovateľa vozidla, ktoré je v premávke na pozemných komunikáciách bez vyzvania a na vlastné náklady podrobiť vozidlo technickej kontrole, takzvanej administratívnej, a motorové vozidlo administratívnej emisnej kontrole, a to do siedmich dní po prvom prihlásení vozidla do evidencie vozidiel. Táto povinnosť pre členské štáty z uvedenej smernice vyplýva až od 1. 1. 2007. Stanovenie tejto povinnosti od 1. marca 2005 je pre nás podľa nášho názoru nie celkom náležité a pôsobí šikanózne voči prevádzkovateľom nových motorových vozidiel a mám taký pocit, že ich aj vcelku neprimerane finančne zaťažuje. Účelom predloženého návrhu zákona je teda vypustiť tie ustanovenia, ktoré povinnosť upravujú. Návrh zákona nemá dopad na štátny rozpočet ani na rozpočty obcí a vyšších územných celkov a návrh zákona si nevyžiada zvýšené nároky na pracovné miesta, nebude mať vplyv na životné prostredie. Dámy a páni, chcel by som v tejto súvislosti poznamenať, že sa tu stalo zvykom, že ministerstvá alebo štátna správa, ktorá predkladá cestou vlády návrhy zákonov, pri prerokúvaní návrhov zákonov vo výboroch podstrkáva svojim poslancom alebo niektorým poslancom návrhy alebo pozmeňujúce návrhy, ktoré, by som povedal, v hodine dvanástej sa prerokujú bez zváženia náležitých dopadov. Domnievam sa, že niekedy skutočne podliehame tlaku niektorých úradníkov, ktorí argumentujú predovšetkým Európskou úniou, smernicami EHK, smernicami Európskych spoločenstiev, čo v tom hektickom spôsobe prerokovania má za následok, že nemáme si možnosť niektoré veci uvedomiť. Sám a myslím si, že aj členovia skupinky, ktorá predkladá tento návrh zákona, si uvedomujeme, že nie celkom máme jasno, o akú administratívnotechnickú kontrolu ide a či nespôsobíme pri prevádzkovaní starších motorových vozidiel nejakú ďalšiu  ujmu, preto by som vás chcel skutočne podporiť o podporu pri jeho postúpení do druhého čítania, aby sme v rámci stanoviska vlády a prerokovaní vo výboroch odstránili prípadné nejasnosti a vyvarovali sa do budúcnosti unáhlených prijímaní a unáhlených rozhodovaní, ktoré súvisia s aproximáciou európskych právnych noriem. Ďakujem vám veľmi pekne za pozornosť a za podporu.